Diari Oficial de la Generalitat Valenciana


Sumari del DOGV 8090, del 24-07-2017 (2017/6613)

RESOLUCIÓ de 14 de juliol de 2017, del director gerent del Consorci Hospital Universitari de València, per la qual es disposa la publicació dels estatuts refosos del CHGUV.
----------------------------------------------------------------------------------------------------------------------------------------------------------------------------

### Dades del document

Número de DOGV
:   8090

Data del DOGV
:   24-07-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/6613


Data del document
:   14-07-2017

Organisme emissor
:   Consorci Hospital General Universitari de València

Tipus de document
:   Resolució

RESOLUCIÓ de 14 de juliol de 2017, del director gerent del Consorci Hospital Universitari de València, per la qual es disposa la publicació dels estatuts refosos del CHGUV. [2017/6613]  
El Consorci Hospital General Universitari de València (d'ara endavant CHGUV) constitueix una entitat de dret públic, de naturalesa institucional i de base asociativa, formada per la Generalitat (a través de la Conselleria de Sanitat Universal i Salut Pública) i la Diputació Provincial de València, que té per finalitat la gestió de l'Hospital General Universitari de València, i gaudeix de personalitat jurídica plena i independent de la dels seus membres així com de plena capacitat d'obrar per al compliment dels seus fins.  
Amb data de 16 de desembre de l'any 2001, va ser aprovada la creació de la figura jurídica consorcial mitjançant la subscripció del conveni de col·laboració entre la aleshores Conselleria de Sanitat de la Generalitat Valenciana i la Diputació Provincial de València per a la creació d'un Consorcio per a la gestió de l'Hospital General Universitari de València (que es va publicar en el DOGV núm. 4158, de 31 de desembre de 2001 i en el Butlletí Oficial de la Província de València de la mateixa data i figura inscrit en el Registre de Convenis de la Generalitat amb el número 0992/2001), com a conseqüència de la voluntat d'ambdues parts d'incorporar de forma completa, tant orgànicament com funcional, l'Hospital General Universitari de València a la xarxa sanitària de la Conselleria mitjançant una fórmula i model organitzatiu de gestió que permetés poder portar a la pràctica els principis innovadors que inspiraven la nova política sanitària, amb total garantia de qualitat i eficiència en la integració dels recursos.  
La normativa estatal reguladora dels consorcis, ha patit reformes greus que poden concretar-se en la les següents fites:  
L'aprovació de la Llei 27/2013, de 27 de desembre, de racionalització i sostenibilitat de l'administració local, si bé va incorporar una sèrie de disposicions exclusivament aplicables als consorcis locals, algunes especialment adreçades als consorcis sanitaris, va introduir així mateix la disposició addicional vintena en la derogada Llei 30/1992, de 26 de novembre, de règim jurídic de les administracions públiques i del procediment administratiu comú, aplicable a tot tipus de consorcis amb caràcter general.  
No obstant això, l'esmentada Llei 27/2013, ha estat objecte de diversos recursos d'inconstitucionalitat, un dels quals ha donat lloc a la Sentència del Tribunal Constitucional 41/2016, de 3 de març, en virtut del qual s'anul·laren una sèrie d'obligacions imposades als consorcis sanitaris per atemptar contra la distribució constitucional de competències.  
Amb l'entrada en vigor de la Llei 15/2014, de 16 de setembre, de racionalització del sector públic i altres mesures de reforma administrativa, es va modificar la Llei 15/1997, de 25 d'abril, sobre habilitació de noves formes de gestió del Sistema Nacional de Salut, amb la incorporació en la mateixa d'una disposició addicional única, sobre el règim jurídic dels consorcis sanitaris, a més de regular amb caràcter bàsic per a tots els consorcis administrats el règim de separació dels seus membres i la seua liquidació; aspectes, aquests darrers, que han estat derogats expressament per la vigent Llei 40/2015, d'1 d'octubre, de règim jurídic del sector públic.  
Les vicissituds jurídiques descrites comporten l'obligació d'adaptar els estatuts del CHGUV a les previsions normatives contingudes en les mateixes i per raons d'eficàcia, eficiència i seguretat jurídica, es considerà convenient aprovar un text refós dels estatuts d'aquesta entitat.  
En conseqüència amb l'anterior, el Consell de Govern del Consorcio Hospital General Universitari de València adoptà, en la seua sessió de 27 de juny de 2017, l'acord d'aprovar els estatuts refosos de l'entitat, per això, en exercici de la facultat conferida a aquesta Direcció Gerència, per l'article 23.c dels Estatuts del CHGUV, en ordre a l'execució dels acords del Consell de Govern, resolc:  
Disposar la publicació dels estatuts refosos del CHGUV que hi figuren en l'annex d'aquesta resolució en el Diari Oficial de la Generalitat Valenciana.  
  
València, 14 de juliol de 2017.-  El director gerent: Enrique Ortega González.  
ANNEX  
Estatuts refosos del Consorci per a la Gestió de l'Hospital  
General Universitari de València  
  
CAPÍTOL I  
Disposicions generals  
  
Article 1. Denominació, entitats consorciades i domicili  
1. Amb la denominació de Consorci de l'Hospital General Universitari de València (CHGUV), es constitueix un consorci en què participen la Generalitat i la Diputació Provincial de València.  
2. El domicili del Consorci serà el de la seu de l'Hospital General Universitari de València, avinguda de les Tres Creus, número 2, de València, que pot variar-se per acord del Consell de Govern.  
  
Article 2. Objecte i finalitats  
1. L'objecte del Consorci és la prestació de l'assistència i dels serveis sanitaris sociosanitaris, socials i de desenvolupament del coneixement, així com la participació en programes de promoció de la salut, prevenció de malalties i rehabilitació. Tot això, en els termes que preveu el Reial decret 1030/2006, de 15 de setembre, pel qual s'estableix la cartera de serveis comuns del Sistema Nacional de Salut i el procediment per a la seua actualització.  
2. Constitueixen finalitats específiques del Consorci:  
a) L'atenció especialitzada en règim extrahospitalari i en règim hospitalari.  
b) L'atenció primària, la promoció de la salut, l'educació sanitària i la prevenció de la malaltia.  
c) L'atenció de rehabilitació.  
d) L'atenció sociosanitària i de salut mental.  
e) La prestació de serveis socials: de prevenció, de rehabilitació i d'assistència a domicili, etc.  
f) Les activitats de coneixement en els àmbits de la sanitat i de les ciències de la salut: la docència, la investigació, la formació, la bioètica, els sistemes d'informació i l'impuls al desenvolupament de les tecnologies i dels recursos per a millorar la qualitat dels centres hospitalaris.  
g) Totes les que estiguen directament o indirectament relacionades amb les finalitats esmentades anteriorment i que acorde el Consell de Govern.  
h) Qualsevol altra de naturalesa anàloga relacionada amb les finalitats anteriors.  
3. Les finalitats a què es refereix l'apartat anterior poden ser dutes a terme pel mateix consorci, directament o a través de qualssevol altres formes de gestió directes o indirectes, admeses en dret. Per al desenvolupament de les activitats relacionades amb els diferents àmbits de coneixement, es poden formalitzar convenis de col·laboració.  
  
  
Article 3. Personalitat jurídica, capacitat, participació dels ens consorciats i administració d'adscripció  
1. El Consorci regulat en aquests estatuts constitueix una entitat de dret públic, de naturalesa institucional i de base associativa, amb personalitat jurídica pròpia i diferenciada de la de les entitats que l'integren, i amb plena capacitat d'obrar per al compliment dels seus fins, i queda adscrita a l'Administració de la Generalitat, a través de la conselleria amb competències en matèria de sanitat.  
2. En conseqüència, el Consorci, mitjançant els seus òrgans representatius, a més de les facultats que com a entitat de dret públic li corresponen, podrà adquirir, posseir, reivindicar, permutar, gravar i alienar qualsevol classe de béns, subscriure contractes, assumir obligacions, interposar recursos i exercitar les accions previstes en les lleis.  
La gestió encomanada i les capacitats atorgades es realitzaran amb criteris de descentralització i autonomia; amb respecte als principis de servei efectiu, simplicitat, claredat i proximitat a la ciutadania; participació, objectivitat i transparència en l'actuació; racionalització i agilitat; bona fe, confiança legítima i lleialtat institucional; responsabilitat per la gestió pública; planificació per objectius; avaluació dels resultats de les polítiques públiques; eficàcia; economia, suficiència i adequació dels mitjans als fins; eficiència en la utilització i assignació dels recursos públics, cooperació, col·laboració i coordinació entre administracions públiques.  
3. El règim de participació de les administracions públiques consorciades en la gestió i el finançament del Consorci és l'establit en el conveni de col·laboració de què aquests estatuts formen part integrant.  
  
  
CAPÍTOL II  
Règims reguladors  
  
Article 4. Règim jurídic  
1. El Consorci, que té caràcter voluntari, es regirà pel conveni regulador, per aquests estatuts, pel que estableix la normativa bàsica estatal reguladora dels consorcis, així com pel que estableix la normativa especial aplicable als consorcis sanitaris.  
2. En l'exercici de les competències determinades en l'article 54.4 de l'Estatut d'Autonomia de la Comunitat Valenciana, la Generalitat exercirà la tutela de l'organització i els serveis vinculats o dependents del Consorci, a fi d'assegurar-ne el compliment de la seua finalitat, i vetlarà per la correcta assignació dels recursos econòmics.  
  
  
Article 5. Règim patrimonial  
1. El patrimoni del Consorci el constituirà el conjunt de béns i drets que li pertanguen i aquells que li siguen adscrits o cedits per les administracions consorciades o per qualsevol persona física o jurídica pública o privada. En el cas de cessions o donacions realitzades per persones físiques o jurídiques privades, mai podrà comportar una contraprestació assistencial a aquest efecte.  
També constitueixen part del patrimoni del Consorci els fons obtinguts per la prestació de serveis sanitaris a altres institucions i tercers obligats al pagament, en els termes establits en el Reial decret 1030/2006, de 15 de setembre, pel qual s'estableix la cartera de serveis comuns del Sistema Nacional de Salut i el procediment per a la seua actualització, i les donacions i llegats, i qualssevol altres aportacions públiques i privades que s'apliquen a una finalitat determinada, acceptada segons el que preveu la legislació vigent.  
2. Els béns mobles i immobles de la Diputació Provincial de València destinats al servei de l'Hospital General Universitari de València tindran caràcter de cedits al Consorci, el qual tindrà facultats d'administració ordinària.  
3. Respecte del patrimoni propi, el Consorci podrà adquirir a títol onerós o gratuït, posseir, arrendar béns i drets de qualsevol classe, que quedaran afectats al compliment dels seus fins. Les adquisicions, alienacions i gravàmens dels béns immobles propis requeriran l'informe favorable de les institucions consorciades.  
4. Tots els béns patrimonials seran objecte d'inventari, i en aquest se'n consignarà la classe, naturalesa i procedència, així com la destinació específica dels immobles adscrits. El Consorci haurà d'informar la Diputació Provincial de València de les inversions efectuades en els béns immobles cedits.  
5. En cas de dissolució del Consorci, serà aplicable respecte de la totalitat del seu patrimoni (propi, adscrit o cedit) el que preveu l'article 29 d'aquests estatuts.  
  
Article 6. Règim economicofinancer  
Per a la realització dels seus objectius, el Consorci disposarà dels mitjans i recursos econòmics següents:  
a) Rendiment dels serveis que preste.  
b) Aportacions realitzades per les entitats consorciades.  
c) Béns i valors que constituïsquen el seu patrimoni.  
d) Altres subvencions, ajudes o donatius.  
e) Productes i rendes del seu patrimoni.  
f) Ingressos ordinaris i extraordinaris que estiga autoritzat a percebre, segons l'ordenament jurídic.  
g) Donacions, llegats i qualssevol altres aportacions públiques i privades que s'apliquen a una finalitat determinada i hagen sigut acceptades.  
h) Els crèdits que s'obtinguen.  
i) Qualssevol altre recurs que els poguera atribuir la normativa aplicable.  
  
  
Article 7. Règim pressupostari, de comptabilitat, i de control economicofinancer i patrimonial  
1. El Consorci estarà subjecte al règim de pressupostació, comptabilitat i control de la Generalitat, sense perjudici de la subjecció al que preveuen les normes reguladores de l'estabilitat pressupostària i la sostenibilitat financera.  
En tot cas, es durà a terme una auditoria dels comptes anuals que serà responsabilitat de l'òrgan de control de la Generalitat.  
El Consorci haurà de formar part dels pressupostos i incloure's en el compte general de la Generalitat.  
2. El Consell de Govern aprovarà un pressupost anual abans del 31 de desembre de cada any, que comprendrà la totalitat d'ingressos i despeses que es preveu realitzar en l'exercici següent, i que constarà com a mínim de:  
a) Despeses de personal.  
b) Despeses de béns corrents, de serveis, de manteniment i de qualsevol altra despesa d'explotació del Consorci.  
c) Previsions de finançament.  
d) Amortitzacions.  
e) Política d'inversions de béns immobles, instal·lacions, d'utillatge i d'altres béns comuns duradors necessaris per al millor desenvolupament i prestació dels serveis, atenent en la distribució, com a mínim, el manteniment dels nivells de qualitat de servei dels centres integrats.  
  
3. Dins del primer trimestre de cada any, la persona titular de la Direcció Gerència elevarà a la persona titular de la Presidència del Consell de Govern la proposta de compte d'explotació de l'exercici anterior, i l'inventari i el balanç en data 31 de desembre. El Consell aprovarà els comptes i balanços dins del segon trimestre de l'exercici següent al de referència, com també l'evolució del potencial de finançament per a inversions de l'exercici.  
4. El Consell decidirà la destinació dels romanents de l'exercici, que s'aplicaran en primer lloc a l'amortització de deutes del Consorci, si és el cas.  
  
Article 8. Règim de personal  
1. El personal al servei del Consorci podrà ser funcionari, estatutari o laboral, i haurà de procedir exclusivament de les administracions participants.  
Excepcionalment, el Consorci podrà seleccionar el seu propi personal, amb naturalesa jurídica laboral, mitjançant convocatòria pública i de conformitat amb els principis d'igualtat, mèrit, capacitat i publicitat.  
  
2. El personal que s'adscriga al Consorci, a través de qualssevol dels procediments previstos en la normativa d'ocupació pública, mantindrà inalterable el seu règim jurídic d'origen i li serà aplicable la seua normativa pròpia.  
Així mateix, el personal laboral propi del Consorci, fins que no se'n produïsca l'estatutarització, queda sotmés al conveni col·lectiu del CHGUV vigent en cada moment, així com a la resta de normativa laboral.  
  
Article 9. Règim de contractació i responsabilitat patrimonial  
1. El Consorci ajustarà la seua activitat contractual al que disposa la legislació de contractes del sector públic, i tindrà la consideració de poder adjudicador i d'administració pública, a més de la condició de mitjà propi instrumental i servei tècnic de l'Administració de la Generalitat, així com de les entitats i organismes que en depenguen.  
  
El CHGUV podrà adherir-se als procediments de contractació centralitzada de la conselleria amb competències en matèria de sanitat.  
2. El Consorci té atribuïda la competència per a tramitar i resoldre les reclamacions de responsabilitat patrimonial a què fan referència els articles 106.2 de la Constitució espanyola, amb subjecció al que es preveu a aquest efecte en les lleis reguladores del procediment administratiu comú i del sector públic.  
  
Article 10. Garanties de la ciutadania, el servei, la planificació, la coordinació i la cooperació  
1. Es respectaran en tot moment els drets atorgats a les persones usuàries, tant per la Llei 14/1986, de 25 d'abril, general de sanitat, com per la Llei 10/2014, de 29 de desembre, de salut de la Comunitat Valenciana, i la resta de disposicions aplicables; en tot cas, es respectarà el dret a disposar de l'assistència religiosa d'elecció segons les conviccions pròpies, establint procediments i òrgans que en faciliten l'exigència i la prestació.  
En totes les activitats realitzades en l'àmbit del Consorci i especialment en les de docència i investigació, es tindrà un respecte absolut i rigorós als drets de les persones assistides.  
2. En tot cas, el Consorci garantirà la continuïtat assistencial i l'atenció sanitària que haurà de prestar-se, almenys, amb l'abast previst en el Reial Decret 1030/2006, de 15 de setembre, pel qual s'estableix la cartera de serveis comuns del Sistema Nacional de Salut i el procediment per a la seua actualització.  
3. El Consorci s'adaptarà a les directrius de planificació, coordinació i cooperació entre centres sanitaris disposades per la conselleria amb competències en matèria de sanitat, assumint la responsabilitat de desenvolupar activament la integració de l'assistència sanitària prestada amb els seus propis mitjans amb la realitzada en altres dispositius, i garantint en tot allò possible la prestació de serveis integrats i sense escalons a la ciutadania.  
  
CAPÍTOL III  
Òrgans de govern, direcció, coordinació i participació  
  
Article 11. Òrgan de govern i direcció  
Són òrgans de govern del Consorci:  
a) El Consell de Govern.  
b) La Presidència.  
c) La Vicepresidència.  
d) La Direcció Gerència.  
  
Article 12. Composició del Consell de Govern  
1. El màxim òrgan de govern del Consorci serà el Consell de Govern, el qual en tindrà la representació i exercirà totes les facultats que siguen necessàries per a la realització dels fins assignats. Seran membres nats del Consell de Govern la persona titular de la conselleria amb competències en matèria de sanitat i la persona titular de la Diputació Provincial de València.  
2. El Consell de Govern es compon d'un president o presidenta, un vicepresident o vicepresidenta, un secretari o secretària i catorze vocals nomenats i substituïts lliurement per les entitats integrants del Consorci en la proporció següent:  
Set representants de la Generalitat, designats per la persona titular de la conselleria amb competències en matèria de sanitat.  
Set representants de la Diputació Provincial de València, designats pel president o presidenta.  
3. La persona titular de la Direcció Gerència del Consorci i qui exercisca la Secretaria del Consorci formaran part del Consell de Govern, amb veu però sense vot.  
4. En el cas que s'ampliara el Consorci per admissió de noves entitats, en el corresponent acord del Consell de Govern apareixerà el nombre de consellers i conselleres que s'assigna a cada una i la possible variació de les persones assignades en les entitats ja integrades, que mantindran la mateixa proporció establida en el punt 2 d'aquest article.  
  
5. El mandat dels representants de cada un dels ens consorciats en el Consell tindrà una duració de quatre anys, i seran susceptibles de reelecció. En cas de substitució, la duració del mandat del nou o la nova membre del Consell coincidirà amb el període que restava a la persona substituïda.  
6. Als efectes previstos en l'apartat anterior, cada entitat haurà de designar i comunicar al Consorci, en el termini de dos mesos a comptar des del moment de la seua constitució o renovació, els seus representants, i continuaran en funcions fins al dit nomenament, els i les anteriors representants, per a l'administració ordinària.  
  
Article 13. Funcions del Consell de Govern  
1. Al Consell de Govern li corresponen les funcions i facultats següents:  
a) La proposta de modificació d'estatuts.  
b) L'aprovació del pla general d'actuació del CHGUV i dels plans anuals d'activitats.  
c) L'aprovació de l'estructura dels òrgans directius del Consorci, així com l'aprovació i modificació del Reglament orgànic del consorci.  
  
d) El nomenament i el cessament de la persona titular de la Direcció Gerència i les persones directives.  
e) Aprovació i modificació del pressupost anual i del compte general.  
f) La creació d'ens amb personalitat jurídica dependents del Consorci o dels seus centres.  
g) L'aprovació anual de la liquidació de pressupost, i de l'inventari de béns i balanç, de la memòria d'activitats, i del resultat de la gestió assistencial i econòmica de l'exercici anterior, i aplicació de romanents.  
h) L'aprovació de les bases per a la selecció de personal.  
  
i) L'aprovació de les plantilles i les relacions de llocs de treball, convenis col·lectius, règim retributiu i fixació de les condicions generals de treball del personal.  
j) Acceptació de donacions i de llegats i herències a benefici d'inventari.  
k) Alienació i gravamen de béns propietat del Consorci.  
l) Aprovar els projectes d'obres, d'instal·lacions i de serveis de la seua competència.  
m) Les contractacions de qualsevol tipus, quan el seu import excedisca de 250.000 euros i resoldre les qüestions que plantege la interpretació i el compliment d'aquests contractes.  
n) Aprovar els concerts i els convenis per a la prestació de serveis amb les distintes administracions públiques o entitats privades.  
o) Aprovar les operacions de crèdit.  
p) La interpretació dels estatuts.  
q) Exercitar qualsevol classe d'accions, d'excepcions, de recursos i de reclamacions judicials i administratives, en defensa dels drets i dels interessos del Consorci, en les matèries de la seua competència.  
r) Aprovació d'ordenances fiscals i preus dels serveis que preste el Consorci.  
s) Constituir comissions, consells o comités, així com nomenar, si és el cas, les persones que tenen el càrrec de conseller delegat o consellera delegada amb les funcions que se'ls deleguen específicament, en l'àmbit de les seues competències.  
2. El Consell pot delegar l'exercici de les seues atribucions en qualsevol dels altres òrgans o qualsevol dels seus membres, excepte les enumerades en les lletres a, b, c, e, f, g, i, o, p i r.  
  
Article 14. Presidència i Vicepresidència del Consell  
Serà titular de la Presidència del Consell de Govern la persona que té la titularitat de la conselleria amb competències en matèria de sanitat o, si no és possible, una altra persona membre del Consell per designació d'aquesta última; i titular de la Vicepresidència, qui exercisca la Presidència de la Diputació Provincial de València, o diputat o diputada en qui delegue.  
  
Article 15. Funcions de la Presidència i la Vicepresidència  
1. Corresponen a la persona titular de la Presidència del Consell de Govern les atribucions que a continuació s'indiquen:  
a) Exercir la representació institucional del Consorci.  
b) Convocar, presidir, suspendre i alçar les sessions, i decidir els empats amb el seu vot de qualitat.  
c) Exercir la supervisió i la vigilància de tots els serveis i les activitats del Consorci en l'execució dels programes d'actuació aprovats pel Consell.  
d) Dictar les disposicions particulars que considere adequades per al compliment dels acords del Consell.  
e) Elevar al Consell de Govern la documentació i els informes que es considere oportuns.  
f) Les contractacions de qualsevol tipus, quan el seu import no excedisca de 250.000 euros, i resoldre les qüestions que plantege la interpretació i el compliment d'aquests contractes.  
g) La direcció de tot el personal.  
h) L'exercici de totes les accions judicials i administratives i la defensa del Consorci en matèries de la seua competència, fins i tot quan les haguera delegat en un altre òrgan i, en cas d'urgència, en matèries de la competència del Consell de Govern; en aquest últim supòsit, donant-hi compte en la primera sessió que celebre, per a la seua ratificació.  
i) Qualsevol altre assumpte que li siga delegat pel Consell de Govern.  
j) Totes aquelles no atribuïdes expressament a altres òrgans. La persona titular de la Presidència pot delegar l'exercici de les seues atribucions, excepte les indicades en les lletres b, e, i i.  
2. Correspondran a qui exercisca la Vicepresidència totes aquelles funcions que li siguen delegades per la persona titular de la Presidència, així com la seua substitució en cas d'absència, vacant o malaltia.  
  
Article 16. Règim de sessions del Consell de Govern  
1. El Consell de Govern es reunirà en sessió ordinària en dues ocasions durant l'any natural, a raó d'una per semestre.  
Així mateix, qui exercisca la Presidència podrà acordar la celebració de sessions extraordinàries del Consell de Govern quan les circumstàncies ho aconsellen.  
2. El Consell de Govern es reunirà en sessió extraordinària sempre que el convoque la persona titular de la Presidència, per iniciativa pròpia o a petició d'una quarta part dels seus membres.  
  
Article 17. Convocatòries  
1. La convocatòria de les reunions es farà per mitjans electrònics, amb cinc dies d'anticipació respecte de la data de la reunió, i inclourà l'ordre del dia, fora del qual no es podran prendre acords vàlids, llevat que en la reunió estiguen presents tots els membres i ho consentisquen expressament.  
2. En cas d'urgència, la convocatòria es farà, almenys, amb 24 hores d'anticipació, per qualsevol mitjà que permeta la constància de la recepció de la convocatòria.  
3. En aquest últim supòsit, i una vegada considerat l'ordre del dia, el Consell de Govern haurà d'apreciar, per majoria de les persones presents, l'existència d'urgència. Si no s'estimara l'existència d'urgència, es procedirà a convocar la reunió del Consell, d'acord amb el que preveu el paràgraf primer d'aquest article.  
  
Article 18. Adopció d'acords  
1. Per a adoptar acords serà preceptiva l'assistència d'un nombre de membres del Consell de Govern no inferior a la meitat més un dels seus membres en exercici del càrrec. Per a la vàlida constitució del Consell, caldrà l'assistència de les persones que exercisquen la Presidència i la Secretaria o de les que legalment les substituïsquen.  
Els acords es prendran amb el vot de la majoria dels consellers i conselleres assistents a la reunió. En cas d'empat, decidirà el vot de qualitat de la persona titular de la Presidència.  
2. Caldrà el vot favorable de dos terços del nombre legal de membres per a la validesa dels acords que es prenguen sobre la modificació dels estatuts, per a la incorporació de noves entitats al Consorci i per a la separació d'alguna d'aquestes.  
3. Els acords de dissolució o de liquidació del Consorci, aprovació i modificació d'estatuts, així com altres que comporten aportació econòmica per part dels ens consorciats, requeriran, a més de la majoria qualificada prevista en el paràgraf anterior, la ratificació de les respectives institucions que integren el Consorci.  
  
Article 19. Secretaria del Consell  
El Consell de Govern designarà una persona titular de la Secretaria, amb les funcions pròpies del càrrec, que podrà o no tindre la condició de membre del Consell.  
Qui tinga la titularitat de la Secretaria assistirà a les sessions del Consell amb veu però sense vot, si no n'és membre. Si té la condició de conseller o consellera assistirà amb veu i vot.  
Corresponen a la persona que exercisca la Secretaria les funcions següents:  
a) Assistir a les sessions del Consell de Govern, amb veu i sense vot, llevat que tinga també la condició de membre del consell en representació d'algun dels ens consorciats.  
b) Elaborar les actes amb el vistiplau de qui exercisca la Presidència.  
c) Certificar les actuacions del Consell de Govern, amb el vistiplau de qui exercisca la Presidència.  
La Secretaria tindrà una duració de dos anys i serà susceptible de reelecció indefinidament, per períodes de temps iguals. No obstant això, el Consell de Govern podrà cessar la persona titular de la Secretaria en qualsevol moment, amb el quòrum ordinari previst en l'article 18.1 d'aquests estatuts.  
En el supòsit d'absència, vacant o malaltia de la persona titular de la Secretaria, les seues funcions podran ser exercides per la persona que designe el Consell de Govern.  
  
Article 20. Actes  
De cada sessió, la persona titular de la Secretaria estendrà la corresponent acta, en la qual han de constar necessàriament les persones assistents, l'ordre del dia de la reunió, les circumstàncies del temps i el lloc de celebració, els punts principals de les deliberacions i els acords adoptats.  
Quan així se sol·licite, es transcriurà en l'acta el contingut literal de les intervencions i dels vots particulars, si n'hi ha, sempre que en ambdós casos es faciliten a aquest efecte, en absència de gravació de les reunions.  
  
Article 21. Òrgans de direcció  
1. Direcció Gerència: és l'òrgan executiu i directiu del Consorci.  
  
2. El Consell de Govern aprovarà l'estructura directiva del Consorci, i haurà de procurar donar una resposta integrada i coordinada al o a la pacient com a protagonista i eix d'un model assistencial orientat a la satisfacció de les seues necessitats.  
3. Tindran la consideració de directius i directives les persones encarregades d'exercir la màxima responsabilitat sobre els centres, àrees o unitats orgàniques en els termes que s'establisquen en la corresponent estructura orgànica. En aquest concepte es podran incloure tant la responsabilitat sobre àrees estructurals del centre com la responsabilitat sobre funcions. En tot cas, l'estructura orgànica comptarà almenys amb unitats funcionals dedicades a organització i recursos humans, assumptes economicoadministratius, informació i avaluació de la gestió, i es consideraran igualment les funcions de servei de l'àmbit clínic, de cures i de gestió dels processos d'utilització dels serveis pels i per les les pacients.  
  
Article 22. Funcions de la persona titular de la Direcció Gerència  
a) Representar el Consorci en l'àmbit de les seues funcions.  
b) Assistir a les sessions del Consell de Govern, amb veu i sense vot.  
c) Executar i fer complir els acords del Consell de Govern i les disposicions de la Presidència.  
d) Formular, per mitjà de la Presidència, les propostes de reglaments d'organització i funcionament, i del Consorci i dels seus centres, establiments i serveis, així com qualssevol altres que siguen d'interés per al bon funcionament de la institució.  
e) Proposar al Consell de Govern, a través de la Presidència, les directrius estratègiques i els plans d'actuació del Consorci, així com la prioritat de les actuacions a realitzar.  
f) Definir els programes anuals d'acord amb els plans d'actuació aprovats que han de complir cada un dels centres i àrees funcionals que configuren el Consorci.  
g) Formar part dels òrgans de govern i administració dels organismes instrumentals del Consorci.  
h) Proposar al Consell de Govern, a través de la Presidència, l'estructura de gestió del Consorci i dels seus centres, establiments i serveis, així com proposar-ne el nomenament dels càrrecs directius, que hagen de ser aprovats pel Consell.  
i) Constituir, amb caràcter temporal, comissions, comités, etc., amb funcions específiques en l'àmbit de les seues competències, i designar les persones que hagen d'integrar-los.  
j) Emetre informes sobre els projectes d'obres, instal·lacions, serveis i subministraments i tramitar els expedients dels mencionats projectes que haja d'aprovar el Consell de Govern.  
k) Aprovar els projectes d'obres, instal·lacions, serveis i subministraments en la quantia que fixe el Consell de Govern, i contractar i concedir les obres, els serveis i els subministraments que li siguen delegats.  
l) Administrar el patrimoni i els béns del Consorci d'acord amb les atribucions que li delegue el Consell de Govern.  
m) Ordenar els pagaments del Consorci de conformitat amb les atribucions que li hagen sigut assignades pel Consell de Govern.  
n) Vetlar per la millora dels mètodes de treball, per la introducció de les innovacions tecnològiques adequades, i per la conservació i el manteniment del centre i de les seues instal·lacions i equipaments.  
o) Preparar la documentació que, a través de la Presidència, ha de sotmetre's a la consideració del Consell de Govern, i informar de tot el que és necessari per a l'adequat exercici de les seues competències, particularment pel que fa a la confecció i el compliment del pressupost anual i dels programes d'activitat, qualitat assistencial, docència i investigació, etc.  
p) Informar trimestralment, amb caràcter ordinari, el Consell de Govern sobre el funcionament i l'estat de situació del Consorci, i amb caràcter extraordinari amb la periodicitat requerida.  
q) Presentar anualment al Consell de Govern, a través de la Presidència, el balanç de situació i la memòria de l'exercici anterior.  
r) Sol·licitar, si és el cas, l'adhesió als procediments de contractació centralitzada que es realitzen per part de la conselleria amb competències en matèria de sanitat.  
s) Qualssevol altres que el Consell de Govern i la persona titular de la Presidència li deleguen, dins de les seues respectives atribucions.  
t) La gestió ordinària dels recursos humans.  
  
Article 23. Nomenament i cessament de personal directiu  
1. La persona titular de la Direcció Gerència serà designada i cessada lliurement pel Consell de Govern, a proposta de la Presidència.  
  
2. La resta de personal directiu serà designat i cessat lliurement pel Consell de Govern, escoltada la persona titular de la Direcció Gerència.  
  
3. Els llocs de caràcter directiu del CHGUV es proveiran pel sistema de lliure designació, amb la convocatòria prèvia publicada en el Diari Oficial de la Generalitat Valenciana.  
4. El CHGUV, a fi de professionalitzar la funció directiva i garantir la seua qualificació professional, determinarà els perfils genèrics d'aquests llocs i desenvoluparà programes dirigits a l'actualització permanent del seu personal directiu.  
  
Article 24. Comissió de Direcció. Funcions i règim de responsabilitat  
1. En el Consorci, hi haurà una Comissió de Direcció, presidida per la persona titular de la Direcció Gerència, de la qual formarà part tant el personal directiu com el personal responsable de les unitats funcionals que determine el Consell de Govern.  
2. Correspondrà a la Comissió de Direcció la coordinació, estudi i deliberació de les activitats relatives al centre sanitari, en els termes establits en les normes internes de funcionament.  
3. La persona titular de la Direcció Gerència i la resta del personal directiu respondran de les seues actuacions davant del Consell de Govern i davant de l'Administració sanitària, amb independència de qualssevol altres responsabilitats que corresponga.  
  
Article 25. Òrgans de participació  
1. El Consell de Govern tindrà com una de les seues missions fonamentals garantir que el desenvolupament del Consorci, els seus centres i serveis, es fa dins del marc de màxima participació de tots els sectors implicats:  
- Ciutadania, usuaris i usuàries, buscant la seua participació a través de les seues entitats representatives de caràcter associatiu, a través de la representació de les administracions locals, a través de professionals de reconeguda sensibilitat i solvència pel seu compromís amb els interessos de la ciutadania, o per mitjà de la incorporació de persones de reconeguda solvència que aporten al Consorci la perspectiva de la ciutadania, així com de l'origen i la destinació dels serveis que ha de gestionar el CHGUV.  
- Professionals, buscant la incorporació selectiva en tots els àmbits del professionalisme, la bona pràctica i la incentivació del treball ben fet. Aquesta participació es garantirà especialment en els nivells de l'àmbit clínic i de cures, sense oblidar les funcions no sanitàries d'atenció al públic i les de caràcter logístic i de servei intern.  
  
- Treballadors i treballadores, buscant el compromís en l'equilibri entre l'eficàcia i eficiència dels serveis i les garanties de qualitat de la relació laboral i la conciliació de l'activitat laboral amb la vida personal dels treballadors i treballadores.  
2. La participació de la ciutadania s'integrarà i coordinarà a través de la Comissió de participació i garanties de la ciutadania, òrgan col·legiat de participació en l'avaluació de l'assistència sanitària i d'assessorament al Consell de Govern del Consorci.  
En l'exercici de les seues funcions, aquesta comissió proposarà el desenvolupament de comissions, comités o activitats específiques, orientades a àmbits i temes més concrets, que amplien i facen efectiva a tots els nivells la integració de les aspiracions i expectatives de la ciutadania respecte als serveis del Consorci.  
3. La participació interna dels i les professionals s'integrarà i coordinarà a través de la Junta Assistencial, òrgan col·legiat d'assessorament i consulta dels òrgans de direcció.  
Aquest òrgan coordinarà i integrarà les tasques de les comissions d'àmbit clínic i de cures, així com el desenvolupament de les diferents comissions clíniques i altres mecanismes de participació dels i les professionals que a aquest efecte s'establisquen.  
4. Els òrgans de participació del personal, regulats en la normativa laboral, s'estendran, per mitjà dels mecanismes que s'arbitren, als centres, serveis i unitats organitzatives per a garantir la major eficàcia dels mecanismes participatius.  
5. El Consell de Govern determinarà les mesures que considere oportunes per a garantir l'efectiu funcionament tant dels mecanismes formals de participació com de les pràctiques d'informació, transparència i audiència en els processos de gestió del Consorci.  
  
Article 26. Gestió de recursos humans  
1. Els recursos humans d'elevada qualificació constitueixen la base i el valor fonamental de l'assistència sanitària, així com el patrimoni de major valor de les institucions dedicades a la salut. El Consell de Govern té com a missió clau el desenvolupament d'una política activa de gestió del recurs humà, i és responsable de l'avaluació del seu desenvolupament pels òrgans de gestió que es constituïsquen.  
2. El desenvolupament de la política de gestió dels recursos humans estarà sempre emmarcat en el caràcter de servei al i a la pacient, que constitueix l'objecte d'aquesta.  
3. El Consell de Govern garantirà que la Direcció Gerència i l'estructura de gestió desenvolupen i assumisquen els valors de formació, promoció i consolidació de la gestió dels recursos humans.  
4. El Consorci iniciarà des de la seua constitució el desenvolupament d'una política activa de gestió dels recursos humans, tenint en compte tots els components de la cadena de gestió:  
- La política de selecció orientada a garantir la captació per a l'organització dels millors valors professionals en el context de publicitat, equitat i igualtat d'accés.  
- Els components d'enquadrament i participació organitzada del personal en la seua integració a l'organització, els seus valors, objectius i expectatives. Tant en l'inici dels nous i les noves professionals com de manera continuada.  
- El marc de contribució a l'acumulació i gestió del coneixement i la qualitat de l'organització.  
- La incentivació, la promoció i el desenvolupament de la carrera professional i laboral del personal.  
- L'avaluació continuada de l'exercici professional en els seus components de servei al i a la pacient, de contribució a la gestió del coneixement, de contribució al desenvolupament del treball en equip interdisciplinari, de gestió dels recursos posats a la seua disposició i de compromís amb l'organització.  
- La conciliació de la vida personal i laboral, la seguretat i la salut en el treball, i els beneficis socials.  
- La satisfacció del personal amb el seu treball i el seu sentiment de pertinença a l'organització i les seues unitats.  
  
Article 27. Cartera de serveis  
1. El Consorci, en l'àmbit dels serveis generals d'àrea de salut i de referència d'àrees que li siguen contractats, es responsabilitzarà de desenvolupar al màxim nivell de productivitat i qualitat la cartera de serveis per a la cobertura del catàleg de prestacions del Sistema Nacional de Salut arreplegades en el Reial decret 1030/2006, de 15 de setembre, pel qual s'estableix la cartera de serveis comuns del Sistema Nacional de Salut i el procediment per a la seua actualització, o disposicions complementàries que es dicten respecte d'això.  
2. Per a obtindre el millor aprofitament dels recursos disponibles, els centres i dispositius del Consorci podran, amb caràcter complementari, desenvolupar altres serveis no coberts en aquest àmbit o finançats per fonts diferents de les del Sistema Nacional de Salut. El desenvolupament d'aquestes activitats ha de ser assumit en tot moment en la mesura que contribuïsquen de manera sinèrgica als fins essencials de servei públic que constitueixen l'objecte del Consorci.  
3. Els sistemes d'informació i els mecanismes de comunicació del Consorci tendiran a garantir les millors condicions d'informació i accessibilitat per als pacients i els professionals externs de la cartera de serveis disponible i les característiques d'accés i organització d'aquesta. La política de comunicació respecte d'això ha d'estar dirigida a facilitar l'exercici responsable pels i per les pacients i els seus professionals de l'exercici de lliure elecció.  
4. La consolidació i el desenvolupament de la cartera de serveis dels centres del Consorci es realitzarà des de l'esperit d'innovació i actualització en els continguts tècnics, organitzatius, de continuïtat de l'assistència i de satisfacció dels usuaris i usuàries i professionals que referisquen els seus pacients.  
La innovació en les noves prestacions i formes d'organització d'aquestes es realitzarà sempre en les condicions d'avaluació rigorosa de serveis per a les quals els centres i dispositius assistencials buscaran activament la col·laboració amb les institucions i agències d'avaluació de serveis.  
  
CAPÍTOL IV  
Separació i dissolució  
  
Article 28. Separació i dissolució  
1. El Consorci es dissoldrà per acord dels membres que l'integren amb el quòrum assenyalat en l'article 18.3 d'aquests estatuts, així com per impossibilitat legal o material de complir els seus objectius.  
  
2. En l'acord de dissolució es determinarà com ha de procedir-se a la liquidació segons les directrius següents:  
a) El Consell de Govern procedirà a adoptar un acord de dissolució i nomenar, amb el procediment establit en l'article 18.3, una entitat o òrgan liquidador, no vinculat al Consorci en els cinc anys anteriors a la seua designació, que elevarà al Consell de Govern una proposta per a la dissolució.  
b) El nomenament de liquidador no implicarà alteració en el funcionament dels òrgans del Consorci, fins a la seua completa dissolució.  
  
c) En cap cas el procés de dissolució i de liquidació del Consorci podrà implicar la paralització, la suspensió o la no-prestació dels serveis assistencials, sanitaris, docents i d'investigació que duga a terme el Consorci. La Generalitat arbitrarà les mesures que considere convenients per a garantir la continuïtat d'aquests serveis, per mitjà de la seua integració en la xarxa sanitària pública de la Generalitat.  
  
d) El liquidador calcularà la quota de liquidació que corresponga a cada membre del consorci, d'acord amb la participació que li corresponga en el saldo resultant del patrimoni net després de la liquidació.  
  
e) En aquest sentit, es tindran en compte tant el percentatge de les aportacions que haja efectuat cada membre del Consorci al fons patrimonial d'aquest, com el finançament concedit cada any. Si algun dels membres del Consorci no haguera fet aportacions per no estar-hi obligat, el criteri de repartiment serà la participació en els ingressos que, si és el cas, haguera rebut durant el temps que ha romàs en el consorci.  
  
f) El Consorci procedirà al pagament de la quota de liquidació en el supòsit en què aquesta resulte positiva en el termini d'un mes des que es produïsca.  
g) Les entitats consorciades podran acordar per majoria de dos terços dels seus membres representats en el Consell de Govern la cessió global d'actius i passius a una altra entitat jurídicament adequada, amb la finalitat de mantindre la continuïtat de l'activitat i assolir els objectius del consorci que es liquida.  
  
3. La dissolució del Consorci implicarà, necessàriament, el següent:  
  
a) La integració directa del personal adscrit a aquest a la Generalitat, amb absolut respecte a la totalitat dels drets actius i passius, mantenint inalterable l'adscripció d'aquests al dit centre hospitalari (HGUV).  
  
b) El patrimoni adscrit al Consorci per la Diputació Provincial de València o per la conselleria amb competències en matèria de sanitat revertirà en el seu ple domini a aquestes administracions, i es respectarà en tot cas l'origen del patrimoni.  
La destinació dels béns propis del Consorci la decidirà el Consell de Govern, a proposta de l'entitat o òrgan liquidador, amb els requisits establits en l'article 18.3 d'aquests estatuts.  
4. La separació del Consorci d'algun dels membres que l'integren haurà de realitzar-se amb un preavís d'un any, sense perjudici del respecte als interessos públics generals que el Consorci representa, i que l'entitat que se separe estiga al corrent dels seus compromisos anteriors i garantisca la liquidació de les obligacions aprovades fins al moment de la separació.  
En el cas que la separació siga aprovada, s'efectuarà la liquidació parcial seguint les mateixes normes establides en l'apartat anterior.  
  
5. Si únicament existiren com a membres del Consorci les dues administracions fundadores, la separació d'una d'aquestes implicarà la dissolució del Consorci.  
6. Qualsevol de les entitats privades consorciades, l'aportació de les quals al Consorci estiga consolidada, podrà, amb l'acord unànime del Consell de Govern, obtindre la respectiva separació del Consorci, en qualsevol moment, sense que aquesta cause, per consegüent, liquidació parcial de cap tipus.